La Universitat Popular de Gandia obri el termini d'inscripcions per al 2n quadrimestre del curs
09 gener 2025

## La Universitat Popular de Gandia obri el termini d'inscripcions per al 2n quadrimestre del curs09 gener 2025Última actualització: 09 gener 2025

![](../gestion/img/ef4cd639057206c72c95e84145a2f6dc6e3232ee23fa8e59387c77f6fca9e204.jpg)  
  

La regidora d’Educació, **Esther Sapena**, acompanyada de la directora de la Universitat Popular de Gandia, **Carol Fuster**, han presentat aquest matí la programació de cursos i tallers per al segon quadrimestre del curs. En total, s’ofereixen 29 cursos quadrimestrals i 11 tallers amb una duració de 10 i 20 hores i que es portaran a terme entre els mesos de febrer i juny en diferents centres socials de Gandia. «La proposta, similar a la del quadrimestre anterior, pretén donar una oferta variada en diferents àrees per poder arribar a un sector ampli de la població independentment de la seua edat o dels seus coneixements previs», ha assegurat Sapena.  
  
Pel que fa als tallers, s’ha ampliat l’oferta tot tenint en compte l’actual demanda social, és per això que s’oferiran classes de ganxet, disseny gràfic i fitoteràpia i es repetiran els tallers de relats il·lustrats, expressió corporal, flors seques, cal·ligrafia japonesa i introducció a la IA, donat l’èxit de participació que van tindre en l’anterior quadrimestre. Continuaran també el taller d’observació astronòmica i de telèfon mòbil que venen oferint-se en els darrers anys i també compten amb un gran nombre d’inscripcions.  
  
**Inscripcions 2n quadrimestre**  
  
Les inscripcions es podran realitzar a les oficines de la UPG del 13 al 23 de gener, ambdós inclosos. Enguany, com a novetat, l’alumnat que ha cursat ja el primer quadrimestre podrà cursar el segon quadrimestre de manera directa sense haver de realitzar el sorteig, tindrà una setmana per a pagar la matrícula i si durant aquest període de temps no la fa efectiva, haurà de seguir el procediment habitual d’inscripcions i sorteig, en cas que vullga continuar les classes. Pel que fa a l’alumnat de nova inscripció, tindrà dues setmanes per a inscriure’s, tal i com és habitual, i després entrarà en el sorteig públic de places que serà el que determinarà l’ordre de matriculació.  
  
Tal com ha afirmat la regidora d’Educació, «aquesta és una antiga reivindicació de l’alumnat de la UPG que demana poder tindre continuïtat de les classes almenys durant un curs sencer i entenem que és lògic que així siga per amortitzar la inversió de material que es realitza en els cursos i assolir també els coneixements que durant un quadrimestre es queden curts. Per altra banda, som conscients que en alguns dels cursos, potser queden poques places per aquells que s’apunten de nou però si es dóna el cas que en algun curs no hi ha places per al nou alumnat, s’estudiarà el cas en concret per oferir alternatives dins les nostres possibilitats», afirma la regidora.  
  
**La UPG amplia les seues instal·lacions**  
  
En breu s’iniciaran les obres de remodelació de l’antiga escoleta del Raval que el proper curs passarà a ser una nova seu (subseu) de la Universitat Popular de Gandia. Les obres ja estan adjudicades i tindran un termini d’execució de 4 mesos. Una vegada finalitzades, es dotarà del material previst per tal que el proper curs 2025-26 la UPG puga impartir ja allí nous cursos.  
  
Esta nova seu suposarà una ampliació de les instal·lacions amb que ara compta la UPG a la plaça Loreto de tal manera que s’ampliarà l’oferta dels grups que tenen una major demanda d’alumnat, com són els de ceràmica, restauració de mobles i dibuix i pintura i s’ampliarà també l’oferta de tallers, entre ells els relacionats amb la cuina ja que s’aprofitarà la que estava a l’anterior escoleta.  
  
No obstant això, la Universitat Popular continuarà impartint cursos a la seu de la Plaça Loreto així com a tots els centres socials on actualment s’imparteixen.  
Tota la informació per a les inscripcions del 2n quadrimestre es pot consultar en el programa imprés, en les oficines de la UPG a la plaça Loreto o en el blog de la Universitat Popular de Gandia.  
  
Finalment, s’ha recordat també que encara queda un taller per realitzar del primer quadrimestre, Edició de vídeo, que s’impartirà del 21 de gener al 20 de febrer i les inscripcions estan ja obertes fins cobrir les places.

[Twittear](https://twitter.com/share)